কণ্ঠ (চলচ্চিত্র)

কণ্ঠ হচ্ছে ২০১৯ সালে মুক্তিপ্রাপ্ত ভারতীয় বাংলা ভাষার নাট্যধর্মী চলচ্চিত্র। চলচ্চিত্রটি যৌথভাবে পরিচালনা করেছেন নন্দিতা রায় এবং শিবপ্রসাদ মুখোপাধ্যায় এবং উইন্ডোজ প্রোডাকশন হাউজের ব্যানারে প্রযোজনা করেছে উইন্ডোজ। চলচ্চিত্রটি ২০১৯ সালের ১০ মে মুক্তি পায়। এই চলচ্চিত্রের অনুপ্রেরণা একজন ক্যান্সার রোগ থেকে আরোগ্য লাভকারী শ্রী বিভূতি চক্রবর্তী। ডাক্তাররা ল্যারিংজেকটমিয়ের জন্য তার স্বরযন্ত্র সরিয়ে দিয়েছিলেন, কিন্তু এই ঘটনা তাকে দমিয়ে দিতে পারেনি। তিনি সব বাধা অতিক্রম করেন এবং অন্যদের এই সংগ্রামে সাহায্য করেন। পরিচালক শিবপ্রসাদ নিজে চলচ্চিত্রটির প্রধান চরিত্রে অভিনয় করেন। এটি ৯২তম একাডেমি পুরস্কারে সেরা আন্তর্জাতিক ফিচার ফিল্মের জন্য ভারতীয় প্রবেশ হিসাবে নির্বাচিত হয়। মালয়ালম চলচ্চিত্র পরিচালক রাজেশ নায়ার এই ছবিটির পুনঃনির্মাণ অধিকার কিনেছেন, যা শব্দম হিসাবে মুক্তি পাবে ।" "
চলচ্চিত্রের গল্পটি ক্যান্সারের থেকে বেঁচে থাকা একজন ব্যক্তির জীবন ও সংগ্রামের কথা বলে। অর্জুন মল্লিক একজন বিখ্যাত রেডিও জকি। তার শ্রোতা তার কণ্ঠ সম্পর্কে অনুরাগী। তার স্ত্রী, পৃথাও একজন কণ্ঠ শিল্পী। হঠাৎ করে জানা যায় যে অর্জুনের ল্যারেনজিয়াল ক্যান্সার রয়েছে। ক্রমশ হতাশ ও জীবনের প্রতি উঠসাহ হারানো অর্জুন তিনি রমিলা নামের একজন বক্তৃতা থেরাপিস্টের সঙ্গে দেখা করেন যিনি তাকে খাদ্যনালীর দ্বারা কথা বলতে শেখেন। তিনি কথা বলতে পারেন না, কিন্তু নিজের উন্নতি করেন। এটি একটি ক্যান্সার রোগী এবং তার নির্ভীক চেতনার একটি গল্প। 
১৯৯৯ সালে টেলিভিশনে কাজ করার সময় বিভূতি চক্রবর্তী নামের এক ব্যক্তির সঙ্গে পরিচয় হয় পরিচালক শিবপ্রসাদ মুখোপাধ্যায়ের। লোকটি কণ্ঠ ক্যানসারে আক্রান্ত হয়েছিলেন। তিনি ক্যানসারের সঙ্গে লড়াই করে জয়ী হয়েছেন। ওই লোকটির কাছ থেকে ক্যানসারের সঙ্গে লড়াইয়ের গল্প শুনেছিলেন শিবপ্রসাদ মুখোপাধ্যায়। তখন এই গল্প নিয়ে সিনেমা তৈরির সিদ্ধান্ত নেন। এই ছবির মধ্য দিয়ে ক্যানসার নিয়ে সবার মধ্যে কিছু বার্তা পৌঁছে দিতে চেয়েছিলেন শিবপ্রসাদ মুখোপাধ্যায়। ছবির চিত্রনাট্যও লেখেন। কিন্তু এত বছর পর ২০১৯ সালে তা পর্দায় ফুটিয়ে তুলেছেন।
এই চলচ্চিত্রটির সংগীত অনুপম রায়, অনিন্দ্য চট্টোপাধ্যায় ও প্রজেন দ্বারা রচনা করা হয়েছে এবং গানগুলি লিখেছেন অনুপম রায়, অনিন্দ্য চট্টোপাধ্যায়, দীপাংশু আচার্য ও প্রসেন।
কণ্ঠ ছবির প্রথম পোস্টার ২০১৯ সালের ৩ এপ্রিল মুক্তি পায়। পোস্টারে সত্যজিৎ রায় ১৯৬৯ সালে গুপী গাইন বাঘা বাইন ছবিতে অমর সৃষ্টির ভুতের রাজার চরিত্রে শিবপ্রসাদ মুখোপাধ্যায়কে দেখা যায়। নন্দিতা রায় এবং শিবপ্রসাদ মুখোপাধ্যায়ের কণ্ঠ ছবির এই পোস্টার ইতোমধ্যে বেশ গুঞ্জন তৈরি করে দর্শক মহলে। ১৩ এপ্রিল ছবির দুটি পোস্টার মুক্তি পায়। পোস্টার দুটির মধ্যে একটিতে "পৃথা" চরিত্রে পাওলি দাম এবং "রমিলা" চরিত্রে জয়া আহসানকে উপস্থাপন করে। ছবির ট্রেলার মুক্তি পায় ১৪ এপ্রিল ২০১৯ সালে ইউন্ডোজ ফিল্মস এর ইউটিউব চ্যানেল থেকে।
ছবিটি প্রথম সপ্তাহে শুধু পশ্চিমবঙ্গে ৯০ টির বেশি প্রেক্ষাগৃহে ৫০০ টির অধিক শোয়ের সঙ্গে মুক্তি পায়। পশ্চিমবঙ্গ ছাড়াও ছবিটি ভারত জুড়ে নয়ডা, মুম্বই, বেঙ্গালুরু ও হায়দ্রাবাদে মুক্তি পায়। দ্বিতীয় সপ্তাহে ছবিটি পশ্চিমবঙ্গের ৯২ টি প্রেক্ষাগৃহে প্রদর্শিত হয়, যার মধ্যে ২২ টি মাল্টিপ্লেক্স ছিল। যদিও দ্বিতীয় সপ্তাহে শেষে প্রেক্ষাগৃহের সংখ্যা কিছু কমে যায়। তৃতীয় সপ্তাহ থেকে বাংলার (পশ্চিমবঙ্গ) ৭৭টি প্রেক্ষাগৃহে প্রদর্শিত হয় ‘কণ্ঠ’, যার মধ্যে ২০ টি মাল্টিপ্লেক্স ছিল। উইন্ডোজ সংস্থার এই ছবির ডিস্ট্রিবিউটর বাবলু দামানি বললেন, ”এই সপ্তাহেও চলবে কণ্ঠ। বেশ ভাল সাড়া মিলছে। শুক্রবার থার্ড উইকের শুরুতেও দর্শক হলে গিয়েছে। প্রায় ৮০ শতাংশ আসন ভর্তি হচ্ছে প্রতি শোয়ে। এভাবে চললে আরও দু’সপ্তাহ থাকবে এই ছবি”।
ছবিটি পশ্চিমবঙ্গে প্রথম সপ্তাহে ২৩ টি মাল্টিপ্লেক্সে ৫০১ টি শোয়ে মুক্তি পায়। দ্বিতীয় সপ্তাহে ২২ টি মাল্টিপ্লেক্সে ৪১৬ টি শোয়ে এবং তৃতীয় সপ্তাহে ২০ টি মাল্টিপ্লেক্সে ২২৭ শোয়ে প্রদর্শিত হয়।
ছবিটি বাংলাদেশে ২২ টি প্রেক্ষাগৃহে ২০১৯ সালের ৮ নভেম্বরে মুক্তি দেয়া হয়।
ছবিটিকে ১৫ জুন ২০১৯ সালে যুক্তরাষ্ট্রে মুক্তি দেওয়া হয়। ছবিটি ১৫ জুন থেকে ৩০ জুনের মধ্যে মার্কিন যুক্তরাষ্ট্রের বিভিন্ন শহরের ১৬ টি প্রেক্ষাগৃহে মুক্তি পায়। ছবিটি প্রথম মুক্তি পায় ১৫ জুন, ক্যালিফোর্নিয়ার সান ফ্রান্সিস্কোতে।
বক্সঅফিসে নিজের জায়গা ধরে রাখতে সক্ষম হয় শিবপ্রসাদ ও নন্দিতার এই ছবি। ‘হামি’র প্রথম তিন দিনের কালেকশন আর ‘কণ্ঠ’র আয় এক ছিল। ১১ দিনে আয়ের অঙ্কটা ছিল ২ কোটির বেশি। তৃতীয় সপ্তাহেও আয়ের ধারাবাহিকতা অব্যাহত। ছবিটি পশ্চিমবঙ্গে শুধু মাত্র ২৩ টি মাল্টিপ্লেক্স থেকে প্রথম সপ্তাহে ₹৬৮,৮৬,০৯৯ টাকা আয় করে। তিন সপ্তাহ শেষে ছবিটি মাল্টিপ্লেক্স থেকে মোট ₹১,৫০,৮৭,২৭০ টাকা (প্রায় ₹১.৫১ কোটি) আয় করে।
কণ্ঠ সমালোচকদের কাছ থেকে প্রচুর ইতিবাচক রিভিউ পেয়েছে এবং দর্শকেরাও ভালো প্রতিক্রিয়া দেখিয়েছেন। আনন্দবাজার পত্রিকার মধুমন্তী পৈত চৌধুরী ছবিটিকে ১০ এর মধ্যে ৭ স্টার রেটিং দিয়েছেন; তিনি বলেন "কণ্ঠ’র কিং অবশ্যই তার চিত্রনাট্য। আগের ছবিগুলির চেয়ে নন্দিতা রায়ের লেখা এই চিত্রনাট্য অনেক বেশি পরিণত, পোক্ত, বাস্তবের কাছাকাছি। চিত্রনাট্যই প্রতিটি চরিত্রের বিকশিত হওয়ার জমি বানিয়ে দিয়েছে। যার পূর্ণ সদ্ব্যবহার করেছেন শিল্পীরা"। আনন্দবাজার পত্রিকায় বিনায়ক বন্দ্যোপাধ্যায় লেখেন, "খ্যাতনামা উপন্যাসিক বিক্রম শেঠের মর্মস্পর্শী উপন্যাস ‘অ্যান ইকুয়াল মিউজিক’ মনে পড়ে যাচ্ছিল উন্ডোজ প্রযোজিত শিবপ্রসাদ মুখোপাধ্যায় ও নন্দিতা রায় পরিচালিত নতুন ছায়াছবি ‘কন্ঠ’ দেখতে দেখতে"। এই সময় পত্রিকা ছবিটিকে ৫ এর মধ্যে ৩.৫ রেটিং দেয়। দ্য টাইমস অব ইন্ডিয়া চলচ্চিত্রটিকে ৫ এর মধ্যে ৪.৫ রেটিং দেয়।